
Na podlagi 48. člena in četrtega odstavka 61. člena Zakona o znanstvenoraziskovalni in inovacijski dejavnosti (Uradni list RS, št. 186/21 in 40/23) in v skladu z drugim odstavkom 11. člena Uredbe o izvajanju znanstvenoraziskovalnega dela v skladu z načeli odprte znanosti (Uradni list RS, št. 59/23) ter po predhodnem soglasju ministra za visoko šolstvo, znanost in inovacije, št. … z dne … je Upravni odbor Javne agencije za znanstvenoraziskovalno in inovacijsko dejavnost Republike Slovenije na … seji dne … sprejel

SPLOŠNI AKT
O RAZISKOVALNIH NAZIVIH


I. SPLOŠNE DOLOČBE

1. člen
(vsebina)

Ta splošni akt določa:
1. raziskovalne nazive raziskovalcev, zaposlenih v raziskovalnih organizacijah (v nadaljnjem besedilu: RO); 
2. postopkovne in količinske pogoje za imenovanje v raziskovalne nazive;  
3. obvezne vsebine splošnih aktov RO o izvolitvah v naziv;
4. postopek za izvolitev v raziskovalne nazive; 
5. primerjalnik raziskovalnih nazivov z nazivi v visokošolski dejavnosti.

2. člen
(namen)

Namen splošnega akta je vzpodbujanje kariernega razvoja raziskovalca in prispevati h kakovosti raziskovanja v Republiki Sloveniji.


3. člen
(pomeni izrazov)

Posamezni izrazi v splošnem aktu imajo naslednji pomen:

1. Postopkovni minimalni standardi določajo obvezne vsebine splošnih aktov RO o izvolitvah v naziv in postopek za izvolitev v raziskovalne nazive. 
2. Količinski minimalni standardi določajo minimalne kvantitativne pogoje za izvolitev raziskovalca v naziv.
3. Minimalni standardi so postopkovni in količinski minimalni standardi.
4. Evropska listina za raziskovalce je skupek splošnih načel in zahtev, ki določajo vloge, odgovornosti in pravice raziskovalcev, njihovih delodajalcev in financerjev, sprejeta v okviru Priporočil Komisije Evropske Unije z dne 11. marca 2005.
5. Kodeks ravnanja pri zaposlovanju raziskovalcev je skupek splošnih načel in zahtev, ki jih morajo upoštevati delodajalci in financerji pri imenovanju ali zaposlovanju raziskovalcev, sprejet v okviru Priporočil Komisije Evropske Unije z dne 11. marca 2005.


4. člen
(načela)

(1) Ta splošni akt določa minimalne standarde ob upoštevanju načel odprte znanosti.

(2) RO so avtonomne pri sprejemanju pogojev za izvolitev in določitvi postopka za izvolitev v raziskovalne nazive ob upoštevanju minimalnih standardov, določenih v tem splošnem aktu.

5. člen
(nevtralna slovnična oblika)
V splošnem aktu uporabljeni izrazi, zapisani v slovnični obliki moškega spola, so uporabljeni kot nevtralni in veljajo enakovredno za oba spola.


II. POSTOPKOVNI MINIMALNI STANDARDI

6. člen
(postopek za izvolitev v naziv)

(1) Postopek za izvolitev v naziv se začne, ko kandidat za izvolitev v naziv (v nadaljnjem besedilu: kandidat) na RO odda vlogo s predlogom za izvolitev v naziv.

(2) Po prejemu vloge kandidata, RO preveri, ali ta izpolnjuje minimalne pogoje za izvolitev v naziv, določene v tem splošnem aktu in splošnem aktu RO. Če kandidat minimalnih pogojev ne izpolnjuje, se njegova vloga zavrne.

(3) Če kandidat izpolnjuje minimalne pogoje za izvolitev v naziv, RO postopek nadaljuje s presojo kakovosti kandidata, ki temelji na vsebinski oceni in vključuje vrednotenje naslednjih elementov kakovosti kandidata: 
1. kompetence kandidata;
1. izkušnje kandidata;
1. dosežki kandidata; 
1. odmevnost dosežkov kandidata; 
1. družbeno-ekonomska relevantnost dosežkov kandidata.

(4) Merila za presojo kakovosti kandidata na podlagi elementov iz prejšnjega odstavka določi RO v svojem splošnem aktu. Podatki o odmevnosti del ne smejo biti omejeni izključno na informacije iz baz podatkov lastnikov revij, ki ne omogočajo zlatega odprtega dostopa.

(5) V naziv je lahko izvoljen kandidat, ki izpolnjuje minimalne pogoje za izvolitev iz drugega odstavka tega člena, in ki na podlagi vrednotenja kakovosti iz tretjega odstavka tega člena pridobi pozitivno mnenje RO. 




7. člen
(obvezne sestavine splošnega akta RO)

(1) RO o postopku izvolitve v naziv sprejme splošni akt, v katerem določi:

1. nazive za izvolitev iz nabora nazivov iz 10. člena tega splošnega akta; 
1. pogoje za izvolitev; 
1. pogoje glede dosežene stopnje izobrazbe, znanja tujega jezika in bivanja v tujini;
1. način ugotavljanja enakovrednosti v tujini in na drugih RO pridobljenih nazivov;
1. vidike ocenjevanja, povezane z načeli odprte znanosti;
1. sestavo ocenjevalnih teles in drugih sodelujočih v postopku; 
1. način oddaje vloge kandidata, vključno z dokumentacijo;
1. časovnico izvolitev po kariernih stopnjah in cilje kariernega razvoja kandidata;
1. način spremljanja kariernega razvoja kandidata in pripravo letnih ocen uspešnosti; 
1. način priprave in vsebino gradiv za presojo ocenjevalnih teles;
1. rok, v katerem se mora postopek za izvolitev v naziv zaključiti;
1. način sprejemanja odločitev o izvolitvi v naziv;
1. način obveščanja kandidata o odločitvi;
1. možnost ponovne izvolitve v isti naziv in število možnih izvolitev v posamezen naziv;
1. možnost kandidata, da je izvoljen v dve ali več stopenj višji naziv od svojega trenutnega naziva;
1. možnost kandidata do ugovora na odločitev;
1. pravila podelitev začasnih raziskovalnih nazivov ob začetku delovnega razmerja kandidata do podelitve raziskovalnega naziva;
1. [bookmark: _Hlk161901522]trajanje veljavnosti posamezne izvolitve in postopek predčasne izvolitve;
1. postopek v primeru poteka veljavnosti raziskovalnega naziva med postopkom izvolitve;
1. način nudenja pomoči za karierno preusmeritev v drugo izvolitveno vejo ali zaposlitev;
1. pravila ravnanja ob nastopu posebnih življenjskih dogodkov ali izjemnih okoliščin, vključno z boleznijo ali starševstvom.


(2) RO mora pri pripravi svojih splošnih aktov upoštevati priporočila, ki jih vsebuje Evropska listina za raziskovalce in Kodeks ravnanja pri zaposlovanju raziskovalcev ter upoštevati načelo zagotavljanja enakih možnosti in preprečevanja diskriminacije na delovnem mestu. 

(3) Smernice za pripravo splošnih aktov RO so objavljene na spletni strani ARIS. 


III. KOLIČINSKI MINIMALNI STANDARDI ZA IZVOLITEV V NAZIVE

8. člen
(minimalni kvantitativni pogoji)

(1) Kandidat mora za imenovanje v naziv iz III. karierne stopnje - Uveljavljeni raziskovalci, izpolnjevati najmanj naslednja minimalna kvantitativna pogoja:

1. citiranost v sistemu SICRIS - upoštevajo se citati znanstvenih člankov, za katere obstaja polni bibliografski zapis v bazah podatkov, ki se uporabljajo za vrednotenje citiranosti; avtocitati se ne upoštevajo in

2. vsebinske reference - kandidat izkaže izpolnjevanje vsaj enega od naslednjih pogojev:
1. vodenje temeljnega/aplikativnega/CRP/podoktorskega/inovacijskega projekta ali programa ARIS ali
1. vodenje raziskovalnih in inovacijskih projektov tujih nacionalnih raziskovalnih agencij, raziskovalnih svetov, akademij znanosti v skupni višini najmanj 5 FTE ali
1. koordinacija projektov iz Okvirnih programov v skupni višini najmanj 5 FTE ali
1. pozitivno mnenje Senata univerze/Senata članice univerze/Znanstvenega sveta raziskovalnega zavoda/Znanstvenega sveta ARIS/Inovacijskega sveta ARIS.

 (2) Za izvolitev v ostale raziskovalne nazive ta splošni akt ne določa minimalnih pogojev.


IV. RAZISKOVALNI NAZIVI

9. člen
(skupine raziskovalnih nazivov)

Raziskovalni nazivi se delijo na naslednje skupine nazivov: 
1. Znanstveni nazivi so nazivi, ki se dodelijo raziskovalcem, ki opravljajo predvsem temeljne raziskave.
2. Strokovno-raziskovalni nazivi so nazivi, ki se dodelijo raziskovalcem, ki izvajajo temeljne raziskave in vodijo ali izvajajo aplikativne projekte.
3. Razvojni nazivi so nazivi, ki se dodelijo raziskovalcem, ki vodijo ali izvajajo predvsem razvojne projekte.

10. člen
(nabor nazivov znotraj posameznih skupin nazivov)

(1) Znanstveni nazivi so: 
1. Asistent;
1. Asistent z magisterijem znanosti;
1. Asistent z doktoratom;
1. Znanstveni sodelavec;
1. Višji znanstveni sodelavec;
1. Znanstveni svetnik.

(2) Strokovno-raziskovalni nazivi so: 
1. Asistent;
1. Višji asistent;
1. Višji strokovno-raziskovalni asistent;
1. Strokovno-raziskovalni sodelavec;
1. Višji strokovno-raziskovalni sodelavec;
1. Strokovno-raziskovalni svetnik.

(3) Razvojni nazivi so: 
1. Razvijalec;
1. Višji razvijalec;
1. Samostojni razvijalec;
1. Razvojni sodelavec;
1. Višji razvojni sodelavec;
1. Razvojni svetnik.






11. člen
(karierne stopnje raziskovalnih nazivov)

(1) Nazivi znotraj posameznih skupin raziskovalnih nazivov so razvrščeni v karierne stopnje, in sicer:

	I.
	Karierna stopnja:
	Doktorandi in strokovni sodelavci

	II.
	Karierna stopnja:
	Podoktorski sodelavci

	III
	Karierna stopnja:
	Uveljavljeni raziskovalci

	IV.
	Karierna stopnja:
	Vodilni raziskovalci




(2) Razvrstitev nazivov znotraj kariernih stopenj je določena v Prilogi 1, ki je sestavni del tega splošnega akta.


12. člen
(nazivi raziskovalcev)

(1) Raziskovalec, zaposlen v RO, je imenovan v raziskovalni naziv, določen s splošnim aktom RO, ob upoštevanju usmeritev tega splošnega akta, ali v ustrezen naziv visokošolskega učitelja, znanstvenega delavca ali visokošolskega sodelavca v skladu z zakonom, ki ureja visoko šolstvo (v nadaljnjem besedilu: pedagoški naziv).

(2) Primerjalnik raziskovalnih in pedagoških nazivov je določen v Prilogi 1.  


V. NADZOR NAD IZVAJANJEM 

13. člen
(nadzor nad izvajanjem)

(1) Nadzor nad izvajanjem tega splošnega akta opravlja ARIS. Nadzor opravlja s pregledom listin. 

(2) ARIS lahko za izvedbo nadzora najame pooblaščene revizorje, ki v imenu ARIS izvedejo nadzor.

(3) RO, ki volijo raziskovalce v raziskovalne nazive, morajo na zahtevo ARIS ali revizorjev iz prejšnjega odstavka tega člena predložiti vso potrebno dokumentacijo.

(4) Če ARIS ugotovi, da RO pri izvolitvi raziskovalca v raziskovalni naziv ni upoštevala minimalnih pogojev, določenih s tem splošnim aktom, obvesti RO o ugotovljenih nepravilnostih in jo pozove, da v 30 dneh nepravilnosti odpravi. Če RO ne odpravi nepravilnosti v tem roku, raziskovalec, pri katerem je bil ugotovljen neveljavni naziv, ni upravičen do financiranja iz državnega proračuna.


VI. PREHODNE IN KONČNE DOLOČBE

14. člen
(postopki, začeti pred začetkom uporabe tega splošnega akta)

(1) Postopki za izvolitev v naziv, začeti pred 1. 1. 2025, se končajo pod pogoji in na podlagi pravil RO, po katerih so bili začeti.

(2) Nazivi, doseženi po pravilih izpred začetka uporabe tega splošnega akta, se ohranijo.

15. člen
(veljavnost dodeljenih raziskovalnih nazivov)

Raziskovalni nazivi, v katere so bili kandidati izvoljeni do začetka uporabe tega splošnega akta, veljajo do izteka veljavnosti njihove izvolitve.


16. člen
(uskladitev splošnih aktov)

RO morajo uskladiti obstoječe splošne akte z določbami tega splošnega akta v šestih mesecih od začetka veljavnosti tega splošnega akta.

17. člen
(prenehanje uporabe)

Z dnem uveljavitve tega splošnega akta se preneha uporabljati Pravilnik o raziskovalnih nazivih (Uradni list RS, št. 126/08, 41/09, 55/11, 80/12, 4/13 – popr., 5/17, 31/17, 7/19 in 186/21 – ZZrID). 

18. člen
(začetek veljavnosti splošnega akta)

Ta splošni akt začne veljati petnajsti dan po objavi v Uradnem listu Republike Slovenije, uporablja pa se od 1. 1. 2025.



Št. ....
Ljubljana, dne ... … 2024 
EVA ..... 
prof. dr. Zoran Ren
                                                                                predsednik Upravnega odbora ARIS 




OSNUTEK 17.5. 2024

PRILOGA 1: Šifrant raziskovalnih nazivov in primerjalnik raziskovalnih in pedagoških nazivov[footnoteRef:1] [1:  Angleške ustreznice raziskovalnih in strokovnih nazivov so objavljene na spletni strani ARIS.] 

	Znanstveni delavec/Znanstvene delavke
	Visokošolski sodelavec/Visokošolske sodelavke

	Doktorandi in strokovni sodelavci
	01 asistent/asistentka

	izredni profesor/izredna profesorica

	/

